CELEX: 32017D2277
Language: el
Date: 2017-12-08 00:00:00
Title: Εκτελεστική απόφαση (ΕΕ) 2017/2277 της Επιτροπής, της 8ης Δεκεμβρίου 2017, με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Περού

9.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 326/53
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2277 ΤΗΣ ΕΠΙΤΡΟΠΉΣ
   της 8ης Δεκεμβρίου 2017
   με την οποία ορίζεται ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, δεν κρίνεται σκόπιμη για τις εισαγωγές μπανανών καταγωγής Περού
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου (1), και ιδίως το άρθρο 15 παράγραφος 2,
   Εκτιμώντας τα ακόλουθα:
   
               (1)
            
            
               Με τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου, η οποία εφαρμόζεται προσωρινά όσον αφορά το Περού από την 1η Μαρτίου 2013, θεσπίστηκε μηχανισμός σταθεροποίησης για τις μπανάνες.
            
         
               (2)
            
            
               Σύμφωνα με τον εν λόγω μηχανισμό σταθεροποίησης, όπως εφαρμόζεται από τον κανονισμό (ΕΕ) αριθ. 20/2013, όταν οι εισαγωγές νωπών μπανανών (κλάση 0803 00 19 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών υπερβούν έναν καθορισμένο όγκο ενεργοποίησης, η Επιτροπή μπορεί, με εκτελεστική πράξη, η οποία εκδίδεται σύμφωνα με τη διαδικασία κατεπείγοντος που προβλέπεται στο άρθρο 14 παράγραφος 4 του κανονισμού (ΕΕ) αριθ. 20/2013, είτε να αναστείλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών για τη χώρα αυτή είτε να κρίνει ότι η αναστολή δεν είναι σκόπιμη.
            
         
               (3)
            
            
               Στις 16 Οκτωβρίου 2017 οι εισαγωγές νωπών μπανανών καταγωγής Περού στην Ένωση υπερέβησαν το όριο των 93 750 τόνων που καθορίζεται από τη συμφωνία.
            
         
               (4)
            
            
               Στο πλαίσιο αυτό, σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013, η Επιτροπή έλαβε υπόψη τον αντίκτυπο που έχουν οι εν λόγω εισαγωγές στην κατάσταση της αγοράς μπανάνας στην Ένωση, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί ή όχι. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την εξέλιξη των εισαγωγών από άλλες πηγές και την εν γένει σταθερότητα της αγοράς νωπών μπανανών στην Ένωση.
            
         
               (5)
            
            
               Όταν οι εισαγωγές υπερέβησαν το όριο για το 2017, οι εισαγωγές νωπών μπανανών από το Περού που υπόκεινταν στον μηχανισμό σταθεροποίησης της μπανάνας αντιπροσώπευαν μόνο το 2,7 % των εισαγωγών νωπών μπανανών στην Ένωση. Επιπλέον, το Περού δεν αντιπροσωπεύει παρά το 2,25 % του συνόλου των εισαγωγών νωπών μπανανών στην Ένωση.
            
         
               (6)
            
            
               Οι εισαγωγές από μεγάλες εξαγωγικές χώρες με τις οποίες η Ένωση έχει επίσης συνάψει συμφωνία ελεύθερων συναλλαγών, και ιδίως από την Κολομβία, τον Ισημερινό και την Κόστα Ρίκα, ανέρχονταν στο 58,7 %, το 61,4 % και το 60,4 % των αντίστοιχων κατώτατων ορίων, αντιστοίχως. Οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης (περίπου 2,3 εκατομμύρια τόνοι) είναι σημαντικά υψηλότερες από τις συνολικές εισαγωγές από το Περού (93,8 χιλιάδες τόνοι).
            
         
               (7)
            
            
               Όσον αφορά τις τιμές, οι εισαγωγές μπανανών από το Περού δεν είχαν ως συνέπεια τη μείωση της τιμής εισαγωγής μπανανών κάθε καταγωγής. Πράγματι, η τιμή εισαγωγής μπανανών από το Περού ανήλθε κατά μέσο όρο στα 732 ευρώ/τόνο για τους πρώτους 8 μήνες του 2017, δηλαδή υπερέβαινε τον (σταθμισμένο) μέσο όρο της τιμής εισαγωγής μπανανών κάθε καταγωγής (περίπου 720 ευρώ/τόνο). Επιπλέον, η τελευταία αυτή τιμή ακολουθεί την ετήσια τάση και παρέμεινε σχετικά σταθερή.
            
         
               (8)
            
            
               Στη συνέχεια, αξιολογήθηκε η επίπτωση αυτών των εισαγωγών στις τιμές χονδρικής πώλησης τη χρονική στιγμή κατά την οποία το Περού υπερέβη το κατώτατο όριο και προέκυψε σαφώς ότι, αν και η σταθμισμένη μέση ενωσιακή τιμή χονδρικής πώλησης για τις μπανάνες (κάθε καταγωγής) τον Σεπτέμβριο του 2017 (861 ευρώ/τόνο) ήταν κατά 9,5 % χαμηλότερη από την τιμή του Σεπτεμβρίου του 2016 (952 ευρώ/τόνο), η τιμή χονδρικής πώλησης για τις μπανάνες που παράγονται στην ΕΕ ήταν σχετικά σταθερή, στα 910 ευρώ/τόνο στα τέλη Σεπτεμβρίου 2017 έναντι 915 ευρώ/τόνο στα τέλη Σεπτεμβρίου 2016.
            
         
               (9)
            
            
               Συνεπώς, δεν υπάρχει στο παρόν στάδιο ούτε κάποια ένδειξη ότι η σταθερότητα της αγοράς της Ένωσης έχει διαταραχθεί από τις εισαγωγές νωπών μπανανών από το Περού οι οποίες υπερβαίνουν τον καθορισμένο ετήσιο όγκο ενεργοποίησης ούτε ότι αυτό είχε σημαντικό αντίκτυπο στην κατάσταση των παραγωγών της Ένωσης.
            
         
               (10)
            
            
               Δεν υπάρχει ένδειξη απειλής σοβαρής επιδείνωσης ή ένδειξη σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Οκτώβριο του 2017.
            
         
               (11)
            
            
               Ως εκ τούτου, η αναστολή του προτιμησιακού δασμού για τις εισαγωγές μπανανών καταγωγής Περού δεν κρίνεται σκόπιμη στο παρόν στάδιο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 00 19 της συνδυασμένης ονοματολογίας της Ευρωπαϊκής Ένωσης, καταγωγής Περού, δεν κρίνεται σκόπιμη.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 17 της 19.1.2013, σ. 1.